Anexa nr.1

la Ordinul nr. din

**REGULAMENTUL DE ORGANIZARE ȘI FUNCȚIONARE A**

**CONSILIULUI NAŢIONAL DE METROLOGIE**

**1. PRINCIPII GENERALE**

1. Consiliul Naţional de Metrologie (CNM) este un organ consultativ în cadrul autorităţii centrale de metrologie (ACM) – Ministerul Economiei și Infrastructurii, în care sunt reprezentate toate părțile interesate și care înaintează propuneri de politici în domeniul metrologiei.

2. În activitatea sa CNM este ghidat de Legea metrologiei nr. 19 din 4 martie 2016, alte acte legislative și normative aplicabile în vigoare, de tratatele şi convenţiile internaţionale în domeniul metrologiei, la care Republica Moldova este parte, şi de prezentul Regulament.

3. Recomandările CNM se pun în aplicare prin emiterea deciziilor sau ordinelor ACM.

4. Şedinţele CNM se convoacă de atâtea ori cât este necesar, dar nu mai puțin de 4 ori pe an.

5. Recomandările CNM se iau prin vot deschis şi sunt reflectate în procesele-verbale ale ședințelor.

**2. OBIECTIVELE CONSILIULUI NAŢIONAL DE METROLOGIE**

6. Examinarea şi înaintarea propunerilor de politici în domeniul metrologiei.

7. Monitorizarea eficienţei implementării politicii naţionale în domeniul metrologiei de către entităţile responsabile în conformitate cu Legea metrologiei nr. 19 din 4 martie 2016.

8. Examinarea rapoartelor de implementare a politicii naţionale în domeniul metrologiei la solicitarea Guvernului, Parlamentului.

**3. ATRIBUŢIILE CONSILIULUI NAŢIONAL DE METROLOGIE**

9. Examinează şi înaintează propuneri de modificare a cadrului legal şi normativ în domeniul metrologiei.

10. Examinează şi înaintează propuneri de armonizare a Sistemului Naţional de Metrologie cu practicile europene şi internaţionale.

11. Examinează şi înaintează propuneri de dezvoltare a bazei naţionale de etaloane în conformitate cu cerinţele economiei naţionale.

12. Examinează şi înaintează propuneri privind:

a) Strategia naţională în domeniul metrologiei;

b) Priorităţile de colaborare cu organizaţiile regionale şi internaţionale de metrologie;

c) Proiecte naţionale, regionale şi internaţionale ale Republicii Moldova în domeniul metrologiei.

13. Înaintează propuneri privind implementarea cerinţelor stipulate în convenţiile internaţionale şi europene din domeniul metrologiei.

14. Examinează proiectele de Programe şi strategii de asigurare a uniformităţii, legalităţii şi exactităţii măsurărilor.

15. Examinează rapoartele de cercetări ştiinţifice în domeniul metrologiei, elaborate de către Institutul Naţional de Metrologie şi înaintează propuneri.

16. Examinează rapoartele de necesităţi în măsurări concrete a economiei naţionale elaborate de către Institutul Naţional de Metrologie.

17. Propune îmbunătăţirea mecanismelor de promovare a politicii naţionale în domeniul metrologiei.

18. Examinează rapoarte de expertiză metrologică referitor la desemnarea entităţilor ce solicită desfășurarea activităților în domeniul metrologiei legale cu înaintarea recomandărilor la acest subiect.

19. Examinează periodicitatea verificărilor metrologice ale mijloacelor de măsurare utilizaete în domeniul de interes public cu înaintarea ACM a recomandărilor respective.

20. Examinează proiectele de acte normative în domeniul metrologiei, precum şi solicitările de adoptare a documentelor normative, ce ţin de domeniul metrologiei ale altor state cu care Republica Moldova a semnat acorduri bilaterale sau multilaterale şi înaintează propuneri ACM.

21. Examinează şi emite recomandări către ACM cu privire la aprobarea etaloanelor naţionale prezentate de INM.

**4. DREPTURILE MEMBRILOR CONSILIULUI NAŢIONAL DE METROLOGIE**

22. Membrii CNM sunt în drept să:

a) solicite asistenţa experţilor pentru consultări în domeniu;

b) înainteze potrivit atribuţiilor ce le revin recomandări şi propuneri ce ţin de domeniul metrologiei;

c) înainteze ACM recomandări referitor la aprobarea etaloanelor naţionale, și a documentelor normative din domeniul metrologiei.

d) solicite de la organele de specialitate ale altor autorităţi ale administraţiei publice informaţia necesară activităţii sale.

**5. COMPONENŢA CONSILIULUI NAŢIONAL DE METROLOGIE**

23. Componența CNM se aprobă de către ME.

24. CNM se constituie din 19 membri după cum urmează:

1. Grupul reprezentanților autorităților - 4 persoane;
2. Grupul reprezentanților instituțiilor publice din domeniul infrastructurii calității - 3 persoane
3. Grupul reprezentanților entităților desemnate - 5 persoane;
4. Grupul reprezentanților consumatorilor – 6 persoane;
5. Consultant, Secretariatul evaluării impactului de reglementare, unitatea de implementare a proiectului Băncii Mondiale de Ameliorare a Competitivității– 1 persoană.

25. Criteriile pe baza cărora sînt selectaţi membrii Consiliului sunt:

a) să cunoască legislaţia în domeniul infrastructurii calităţii.

b) să aibă experienţă în domeniu metrologiei.

26. Fiecare grup de părţi interesate are dreptul la un singur vot. Votul unitar realizat prin consens de către membrii grupului este exprimat de un reprezentant al grupului desemnat de membrii acestuia. Votul Preşedintelui Consiliului face parte din votul grupului reprezentanţilor autorităţilor.

27. În caz de egalitate a voturilor “pro” şi “contra”, votul preşedintelui este decisiv.

28. În cazul absentării motivate a membrului CNM, el poate fi reprezentat de o altă persoană din cadrul instituției pe care o reprezintă, cu informarea prealabilă a secretariatului CNM.

29. În caz de eliberare a membrilor CNM din funcţiile deţinute, atribuţiile lor în cadrul CNM vor fi exercitate de persoanele nou-desemnate în aceste funcţii sau alte persoane delegate de aceste instituţii.

30. Revocarea membrului CNM este posibilă în următoarele situații:

a) la solicitarea membrului CNM;

b) în cazul retragerii, înlocuirii, în scris, de către instituția care a desemnat membrul respectiv;

c) în cazul înregistrării a 3 absențe nemotivate consecutive la ședințele ordinare ale CNM;

d) în cazul demisiei din funcție.

**6. MODUL DE DESFĂŞURARE A ACTIVITĂŢII**

**CONSILIULUI NAŢIONAL DE METROLOGIE**

31. Preşedintele Consiliului Naţional de Metrologie este Secretarul de Stat responsabil de domeniul infrastructurii calităţii, care:

a) asigură îndeplinirea obiectivelor şi atribuţiilor CNM, conduce întreaga activitate a CNM;

b) aprobă ordinea de zi şi graficul şedinţelor;

c) convoacă şi prezidează şedinţele CNM;

d) semnează procesele-verbale ale CNM;

e) distribuie responsabilităţile între membrii CNM.

f) monitorizează realizarea deciziilor Consiliului;

32. Vicepreşedintele Consiliului Național de Metrologie este directorul Institutului Național de Metrologie, care îl înlocuiește pe președinte și își asumă atribuțiile și responsabilitățile sale atunci când acesta este absent.

33. Secretariatul Consiliului Național de Metrologie este format din colaboratorii Direcţiei infrastructura calităţii și securitate industrială din cadrul ACMşi îndeplineşte următoarele funcţii:

a) asigură pregătirea şedinţelor CNM;

b) propune preşedintelui proiectul ordinii de zi a şedinţei;

c) pregăteşte şi distribuie membrilor CNM proiectul ordinii de zi și documente aferente ședințelor;

d) invită membrii, invitaţii, la şedinţele CNM informând despre data şi locul convocării şedinţei;

e) întocmeşte procese-verbale ale şedinţelor CNM. Termenul de perfectare a proceselor-verbale – 5 zile lucrătoare;

f) elaborează proiectul raportului anual de activitate a Consiliului.

34. Membrii Consiliului Național de Metrologie au următoarele atribuţii:

a) pun în aplicare şi urmăresc realizarea recomandărilor CNM;

b) pregătesc pentru examinare materialele solicitate de CNM;

c) contribuie la executarea recomandărilor luate de CNM;

d) participă la monitorizarea şi evaluarea situaţiei în domeniu;

e) propun noi direcţii de activitate în cadrul CNM.

35. Şedinţele CNM se desfăşoară conform orarului întocmit în prealabil. Membrii CNM sunt anunţaţi despre data convocării şedinţelor ordinare şi conţinutul agendei cu cel puţin trei zile înainte. Şedinţele extraordinare se convoacă inopinat.

36. Şedinţele CNM pot fi desfășurate prin corespondență (e-mail), în cazul numarului mic de subiecte care necesită a fi examinate, sau în cazul în care materialele necesită a fi examinate în termeni cît mai restrânși.

37.Şedinţele CNM se consemnează în procese-verbale, semnate de preşedinte şi secretar.

38. Deciziile CNM se adoptă cu majoritatea de voturi ale membrilor prezenţi. Şedinţa se consideră deliberativă (inclusiv și celei desfășurate prin corespondență) dacă la ea participă cel puţin 50%+1 din membri.

Anexa nr.2

la Ordinul nr. din

**COMPONENŢA**

**Consiliului Naţional de Metrologie (CNM)**

1. **Grupul reprezentanților autorităților:**

* Secretarul de Stat responsabil de domeniul infrastructurii calităţii - Președintele CNM;
* Ministerul Economiei și Infrastructurii- 1 persoană;
* Ministerului Sănătății, Muncii si Protecţiei sociale – 1 persoană;
* Academia de Științe a Moldovei – 1 persoană.

1. **Grupul reprezentanților instituțiilor publice din domeniul infrastructurii calității:**

* Directorul INM - Vicepreședintele CNM ;
* Agenţia pentru Protecţia Consumatorilor și Supravegherea Pieței – 1 persoană;
* Centrul Naţional de Acreditare “MOLDAC”- 1 persoană;

1. **Grupul reprezentanților entităților desemnate:**

* Asociaţia Patronală Profesională în domeniul metrologiei şi calităţii produselor -1 persoană;
* Asociaţia Patronală în domeniul Evaluării Conformităţii Produselor din Republica Moldova – 1 persoană;
* ÎS. “Centrul de Metrologie Aplicată şi Certificare” - 1 persoană;
* Alex S&E SRL - 1 persoană;
* ”AQUATEH” SRL - 1 persoană.

1. **Grupul reprezentanților consumatorilor:**

* “Gas Natural Fenosa” S.A - 1 persoană;
* SA “Moldovagaz” - 1 persoană;
* Agenția ”Apele Moldovei - 1 persoană;
* ÎS „Vestmoldtransgaz” – 1 persoană;
* Centrul pentru Protecţia Consumatorilor – 1 persoană;
* Universitatea Tehnică a Moldovei - 1 persoană.

1. **Consultant, Secretariatul evaluării impactului de reglementare, unitatea de implementare a proiectului Băncii Mondiale de Ameliorare a Competitivității – 1 persoană.**